Preţurile producţiei industriale pe total (piaţa internă şi piaţa externă) au scăzut cu 7,9%, în luna martie 2024, comparativ cu luna martie 2023, arată datele publicate marţi de Institutul Naţional de Statistică (INS), potrivit news.ro
”În luna martie 2024, preţurile producţiei industriale pe total (piaţa internă şi piaţa externă) au scăzut cu 1,8% faţă de luna februarie 2024. În luna martie 2024, comparativ cu luna martie 2023, preţurile producţiei industriale pe total (piaţa internă şi piaţa externă) au scăzut cu 7,9%”, arată datele INS.
Industria extractivă s-a ieftinit cu 6,41% în martie 2024 faţă de martie 2023 şi cu 0,32% faţă de februarie 2024. La această categorie, cel mai mult s-a ieftinit extracţia petrolului brut şi a gazelor naturale, cu 13,73%, în martie 2024 faţă de martie 2023, şi cu 0,93% faţă de februarie 2024. Cel mai mult s-au scumpit activităţile de servicii anexe extracţiei, cu 10,25%, în martie 2024 faţă de martie 2023, şi s-au ieftinit cu 1,28% comparativ cu februarie 2024.
Industria prelucrătoare s-a scumpit cu 1,05% în martie 2024 faţă de martie 2023 şi cu 0,27% faţă de februarie 2024. La această categorie, cel mai mult s-a scumpit repararea, întreţinerea şi instalarea maşinilor şi echipamentelor, cu 23,74%, în martie 2024 faţă de martie 2023, şi cu 0,32% faţă de februarie 2024. Fabricarea produselor farmaceutice de bază şi a preparatelor farmaceutice s-a scumpit cu 18,98%, în martie 2024 faţă de martie 2023, şi cu 1,06% faţă de februarie 2024. Fabricarea substanţelor şi a produselor chimice s-a ieftinit cel mai mult, cu 18,52% în martie 2024 faţă de martie 2023 şi cu 1,18% comparativ cu februarie 2024.
Producţia şi furnizarea de energie electrică şi termică, gaze, apă caldă şi aer condiţionat s-a ieftinit cu 26,62%, în martie 2024 faţă de martie 2023, şi cu 7,21% comparativ cu februarie 2024.
Distribuţia apei; salubritate, gestionarea deşeurilor, activităţi de decontaminare s-a scumpit cu 16,53% în martie 2024 faţă de martie 2023 şi cu 0,16% comparativ cu februarie 2024.